Yngve Anderson

Yngve Anderson (født 6. april 1892 i Kristiania, død 26. februar 1981) var en norsk maler. 

Han fikk sin kunstneriske utdanning ved SHKS 1914 til 1916 under Oluf Wold-Torne. Deretter dro han til Kunstakademiet i København hvor han studerte fra 1919 til 1920. Han studerte også med Othon Friesz og Raoul Dufy i Paris. 

Han dekorerte møtesalen i Folkets Hus, Oslo, og flere restaurantinteriører i Oslo, blant annet Grandkjelleren og Cordial Kafé. Yngve Anderson var en dyktig karikaturtegner. Han leverte også bokillustrasjoner. Han er representert i Nasjonalmuseet/Nasjonalgalleriet med Irsk pike og Fra Sanary. 

I 1927 var han en av kunstnerne og arkitektene som etter invitasjon fra Arno Berg, daværende byantikvar i Oslo, utarbeidet forslag til hvordan hovedstadens bygningsmasse kunne bli mer fargerik og innbydende. Initiativet til dette byutviklingsprosjektet kom fra kunstneren Henrik Sørensen. Han var også kunstneren bak festtelegrammet som vant førstepremien i en konkurranse som Den norske Nationalforening mot Tuberkulosen og Norske Kvinners Sanitetsforening arrangerte i april 1929.

Yngve Anderson var far til Gidske Anderson.

Referanser

Eksterne lenker 
 Store norske leksikons artikkel om Yngve Anderson
 Huskar du festtelegramma?

Norske malere
Personer fra Oslo